
A színházi produkció és a színházi közösség viszonya az 1870-es évek kolozsvári színházában

A színházi produkciót hajlamosak vagyunk úgy felfogni az irodalmi egyszerzőjűség analógiájára, mint egyéni teljesítményt, ami kizárólag a rendező, dramaturg vagy intendáns érdeme. Ennek létrehozatala mögött viszont ott kell látnunk a koproduktivitást, a teljes színházi közösséget (közönség, sajtó, színházi szakemberek) amelynek minden tagja igyekszik a befolyását kiterjeszteni a színházi produkcióra, hogy saját esztétikai nézete szerint alakítsa azt. Mindeközben viszont akaratlanul is szerves részei lesznek a folyamatnak, amelyen keresztül az ő megítélésük is változik. Egy bizonyos ponton túl pedig már nem lehet a kettőt elválasztani egymástól, a színházi közösség és a színházi produkció kölcsönösen alakítják egymást. E párbeszéd színtere pedig a sajtó, ami mediátorként viselkedik ebben a folyamatban. A színházi produkciónak az ilyen jellegű koproduktivitását kívánom vizsgálni az 1870-es évek kolozsvári színházában.



